Store dele af Danmark er oppe at køre over, at en dansker sidder på den gule trøje i Tour de France. Men Jonas Vingegaards bedrift på 11. etape, som kommer til at gå over i historien blandt de mest medrivende i Tour-historien, bliver i dén grad også bemærket rundt om på hele jordkloden. "Aldrig set før" Under overskriften "Twist on the Mountain" skriver amerikanske New York Times : - Et vovet angreb nær enden på en straffende dag satte en dansk rytter i den gule trøje, efterlod Tadej Pogacar i kølvandet og vendte op og ned på stillingen. Norske TV 2 skriver, at Jumbo-Visma-holdet "hamrede løs" på Tadej Pogacar på store dele af 11. etape, og det gav pote på Col du Granon. - Dette har vi aldrig set før, sagde kommentator Christian Paasche om billederne af Pogacar, der var helt færdig. - Det er første gang, Pogacar får et ordentlig slag i førertrøjen. Det er hans største nederlag i karrieren, sagde tv-stationens ekspert Mads Kaggestad. Også den australske tv-station SBS tager de store gloser i brug under overskriften "Vingegaard detroniserer Pogacar og tager den gule trøje på episk Tour de France-etape". - Det var en dag, der vil gå over i Tour de France-historien, da Jonas Vingegaard og Jumbo-Visma opnåede noget, der aldrig er set før i Tour de France; detroniseringen af Tadej Pogacar fra førstepladsen. Kuppet på Granon Den store franske sportsavis l'Equipe kalder Vingegaards præstation "Kuppet på Granon", mens avisens seniorreporter Alexander Roos spørger: "Hvad skal vi nu drømme om?", fordi "vi har set vores fantasier blive til virkelighed". - Et mesterværk i totalcykling. Den første store etape i Alperne var scenen for den spektakulære omstyrtning af Tadej Pogacar efter mishandlingen fra Jumbo og Jonas Vingegaard. I Colombia er de selvfølgelig mindst lige så meget oppe at køre over Nairo Quitana, der blev nummer to på etapen, men der er selvsagt også plads til danskeren i artiklen fra El Espectador , som også kalder etapen "episk". - Sloveneren (Tadej Pogacar, red.), der kom som en ustyrlig leder, vaklede for første gang i løbet og tabte terræn. Quintana var til stede og spillede en hovedrolle på en uhørt etape i Tour de France. - Vingegaard og Nairo lå sammen med fire kilometer tilbage. Men danskeren var fast besluttet på at smadre Pogacar og kørte fra Nairo i jagten på sejr. Syndflod af angreb Belgiske Sporza har overskriften "Pogacars panser smuldrede, imponerende Vingegaard er ny leder" og skriver om den store etape: - Den første etape i Alperne vendte op og ned på Touren. Jumbo-Visma gik resolut i offensiven med en syndflod af angreb fra Roglic og Vingegaard. De så ud til at være forgæves, indtil Vingegaard var i stand til at udnytte et svagt øjeblik fra Pogacar maksimalt på flanken af Col du Granon. Endelig slår den anerkendte cykeljournalist og forfatter Edward Pickering, der er redaktør på cykelmediet Rouleur , fast, at “en gul trøje ikke har fået så store tæsk i meget, meget lang tid”. - Roglic og Vingegaard skiftedes til at angribe Pogacar, mens Geraint Thomas ubarmhjertigt hang fast. Roglic angreb først, så Vingegaard, så Roglic. Så måtte Pogacar af sted. Så Vingegaard (denne var en virkelig stor én). Så Vingegaard. Så Roglic. Så Roglic igen. I alt angreb de ni gange. Jonas Vingegaard skal torsdag forsvare den gule førertrøje på et nyt monster af en etape, hvor rytterne skal over Galibier, Croix de Fer og Alpe d'Huez. Han har et forspring på mere end to minutter til rivalerne i klassementet . Jonas Vingegaard selv har også svært ved at forstå, hvad han formåede at gøre på Tourens 11. etape. Se, hvad han selv siger, om at stå i den gule føretrøje her:

Opsummering:
De store gloser bliver taget i brug, når alverdens medier beskriver Jonas Vingegaards sejr på 11. etape i Tour de France.